Drie enkele ure ná kaping vasgetrekArgieffoto: Nico Strydom Drie mans wat Donderdag in die vroeë oggendure na bewering ŉ koerierpaneelwa gekaap en daarmee op die vlug geslaan het, is ná ŉ hoëspoedjaagtog met die Gautengse polisie vasgetrek. Konst. Tumisang Moloto, woordvoerder van die polisie, het gesê die kaping het net ná middernag in uitbreiding 15 van Olievenhoutbosch in Centurion gebeur. Die polisie is onmiddellik in kennis gestel en het kort daarna ŉ voertuig wat aan die beskrywing voldoen in uitbreiding 26 van die gebied opgemerk. “ŉ Jaagtog het gevolg en toe die verdagtes besef dat die polisie hulle in ŉ hoek dryf, het hulle stilgehou, uitgespring en te voet gevlug,” het Moloto gesê. Een van die verdagtes is op die toneel in hegtenis geneem, terwyl die ander twee daarin kon slaag om weg te kom. Die trio-taakspan van die Tshwane-Wes-polisiëringsgebied het onmiddellik ŉ soektog na die verdagtes van stapel gestuur en die ander twee verdagtes is binne drie ure in hegtenis geneem, het Moloto gesê. Die drie verdagtes, tussen 27 en 33 jaar oud, sal binnekort in die Pretoria-landdroshof op aanklag van voertuigkaping verskyn.